送曹叔時歸淮東
作者：陳深
朝代：宋

paragraphs: 羲農去我遠，醇風日以澆。
遺經祕幽旨，千載空寥寥。
濂洛導其源，百川始東朝。
我生性顓蒙，望道彌堅高。
鍼砭無良友，窮居困煩囂。
東平曹叔子，妙年振英翹。
古心默相契，一語神情超。
高堂奏綠綺，長空激商飈。
譚玄探要妙，力學耡虛驕。
方期拾瑶草，歸袂何飄颻。
淮水白浩浩，楚山青遥遥。
相思意無盡，贈子一長謠。